অলকা উকিল

অলকা উকিল (বিবাহের পূর্বে অলকা বন্দ্যোপাধ্যায়) (১৯১৫ - ২০ জানুয়ারি ১৯৮০) ছিলেন স্বর্ণযুগের বাংলা গানের গীতিকার। সুবোধ সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৪৯, 

 জীবনী 
 রায়গুণাকর ভারতচন্দ্রের উত্তর পুরুষ গুণানন্দের বংশধর দেবজীবন বন্দ্যোপাধ্যায়ের কন্যা অলকা। বহুমুখী প্রতিভা ছিল তার। কলকাতা বিশ্ববিদ্যালয়ের কৃতী ছাত্রী ছিলেন তিনি।খেলাধূলাতেও অত্যন্ত পটু ছিলেন।  বাংলায় মহিলাদের খেলাধুলার উন্নতির জন্য বিশেষকরে ক্রিকেট খেলার ব্যাপারে উদ্যোগী ছিলেন। ত্রিশের দশক থেকে খেলাধুলার সমস্ত শাখাতেই যুক্ত ছিলেন। বেঙ্গল উইমেন্স ক্রিকেট অ্যাসোসিয়েশনের প্রতিষ্ঠাত্রী-সম্পাদিকা এবং ওমেনস্ স্পোর্টস ফাউন্ডেশন (W.S.F)-এর সম্পাদিকা হয়েছিলেন। এছাড়াও, ভারত-সোভিয়েত মৈত্রী সমিতির অন্যতম প্রতিষ্ঠাত্রী হিসাবে আমন্ত্রিত হয়ে রাশিয়া, জার্মানি, ফ্রান্স ইত্যাদি বহু দেশ ভ্রমণ করেন। 

স্বর্ণযুগের বাংলাগানের গীতিকার হিসাবে বিশেষ পরিচিতি ছিল অলকার। খ্যাতনামা সঙ্গীতশিল্পী হেমন্ত মুখোপাধ্যায় প্রথমদিকে অলকার লেখা গান নিজের সুরে রেকর্ড করেছিলেন। যেমন -
 স্বপ্ন ঘুমে মগ্ন ছিলেম (১৯৪৬)
 মনে হল তুমি এলে (১৯৪৬)
 তোমার পায়ের কাছে (১৯৪৭)
 আসবে তা নাইবা এলে (১৯৪৭)
তার লেখা প্রকাশিত কাব্যগ্রন্থটি হল- মায়া কাজল। 

 মৃত্যু 
১৯৮০ খ্রিস্টাব্দের ২০ জানুয়ারি ৬৪ বছর বয়সে কলকাতায় প্রয়াত হন। তার স্বামী বিমলচন্দ্র উকিল ছিলেন একজন লব্ধপ্রতিষ্ঠ চিকিৎসক।

 তথ্যসূত্র 

বিষয়শ্রেণী:১৯১৫-এ জন্ম
বিষয়শ্রেণী:১৯৮০-এ মৃত্যু
বিষয়শ্রেণী:বাঙালি সঙ্গীতজ্ঞ
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় নারী ক্রীড়াবিদ